**Boris A. Novak**

**SREDNJEVEŠKI FRANCOSKI BALADI**

**O PRESEŽENI MEDGENERACIJSKI PREGRADI**

**IN NOVI SLOVENSKI VLADI**

**167 SOŠOLKAM IN SOŠOLCEM**

Evi Kryštufek, Andražu Stevanovskemu, Klari Katarini Rupert, Špeli Setničar, Binetu Debeljaku, Mariji Jeremić, Taji Rihtaršič, Tjaši Abazović, Nejcu Furlanu, Zali Zupan, Maji Günther, Žigi Koscu, Ani Mari Koroša, Špeli Rak, Manci Cerar, Nini Krajnc, Petruši Golja, Zali Intihar, Matiji Krumpaku, Saši Svet, Urški Šparemblek, Luni Pentek, Sanji Praznik, Lini Kenda, Roku Kodbi, Juliji Lukovnjak, Špelci Juhart, Ivani Bašin, Oksani Ivanović, Vesni Plavec, Anji Tomažič, Lari Batič, Manci Hribovšek, Brini Koloini, Rebeki Lebinger, Amadeji Pipan, Valentini Ambrožič, Valeriji Želko Rebec, Kseniji Vozelj, Sari Štern, Nini Korelc, Neži Kočnik, Lenartu Sušniku, Mariji Soldat, Zali Podkrižnik, Urški Bračko, Klari Trček, Gaju Terseglavu, Timu Verstovšku, Aljažu Koprivnikarju, Ivani Rosa, Milošu Mrđi, Lari Krajnc, Kiri Molan, Neži Mariji Slosar, Gašperju Stražišarju, Aleni Begić, Nastji Uršuli Virk, Maruši Slavec, Tiji Vulpes, Ani Kolenc, Ani Gregorčič, Tani Benčan, Lani Zorko, Tamari Sterle, Maši Šraml, Lauri Repovš, Pii Požek, Moniki Novak, Gregi Ulnu, Danilu Lekšetu, Gaji Pöschl, Matevžu Remsu, Katarini Hacin, Tajdi Liplin Šerbetar, Juliji Ovsec, Vidu Karlovšku, Hani Hvala, Danieli Sitar, Indiri Mujanović Zver, Katarini Pobežin, Patriku Holzu, Sanji Petrović, Alji Primožič, Anji Grmovšek, Niki Štumberger, Anji Mrak, Nadi Kavčič, Lari Lednik, Mili Kotnik, Lari Paukovič, Klemnu Uršniku, Staši Kumše, Niki Prusnik Kardum, Nastji Rožej, Sanji Podržaj, Rini Pleteršek, Sanji Nikolić, Špeli Derčar, Niki Vajnhandl, Poloni Majdič, Brini Rafaeli Klampfer, Sari Hočevar Mucić, Heleni Čehovin Gerželj, Arji Hojnik, Evi Žibert, Liu Breza Zakrajšek, Nejki Šegatin, Suzani Bajić, Neli Poberžnik, Niki Šrus, Miji Ivančič, Anamariji Hajdin, Vanji Ostercu, Sandri Erpe, Anamariji Zorč, Anamariji Krajšek, Gaii Sluga, Lei Cafuta Maček, Maši Pelko, Maši Hancman, Tjaši Gajšek, Nejki Jevšek, Klari Zupančič, Anji Kapus, Filipu Hudeju, Neži A. Lavrenčič, Lari Petri Skela, Veroniki Rupert, Sibili Pirih, Poloni Stergar, Ani Piki Šubic, Žigi Kovaču, Uli Taliji Pollak, Nisji Naji Resinovič, Mihi Zemljiču, Maruši Fakin, Hani Ferizović, Anji Kršlin, Samanti Hadžić Žavski, Kaji Peršolja, Neži Ambrožič, Roxani Spruk, Anji Simič, Sari Ivanovski, Mateji Klemenčič, Iztoku Jerebu, Ines Božič, Špeli Habulin, Jasni Reščič, Katarini Ferk, Moniki Baraga, Hani Kovač, Maši Milčinski, Kaji Pinter, Ajdi Kleindienst, Danijeli Sitar, Ivoni Andres, Živi Zemljič, Niki Korenjak, Manji Ocepek, Maji Ferfolja, Amalii Felicijan, Tjaši Pirnar, Zali Norčič, Špeli Zupančič in Aljoši Lovrič Krapežu, ki veste, da ima ta zahvalna pesem obliko male francoske balade

Študentke! Sedem tisoč let star pesnik,

doma iz Troje ali stare Perzije,

boječ se lakote in kletnih plesni,

sem se priStihotapil skozi kontroverze

na večno nedrje matere Univerze.

Tam vam predavam Nič in Vse – Veselo vedo,

pesniške forme, ritme, zloge, verze,

*mojstrim zveneč spomin, držim besedo.*

Študentje! Sedem tisoč let star pesnik

sem dedič groze, zadnja priča prve zgodbe,

pevec ljubezni iz daljave v pretesni

sobi, uglaševalec davne godbe.

Vi greste v prihodnji čas, jaz pa, narobe,

šepam za vami, šepetam jesen obredov,

ponavljam pračas pisane podobe:

*ohranjam tih spomin, držim besedo.*

Študentke in študentje! Prastar pesnik

sem napačno verjel, da vas ne mika

ta dolgočasna snov. Da ste neresni.

Opravičujem se za zmotno sliko.

Vaša podpora, vaša moč premika

zidove in odpira vrata vseh razredov.

Človeško ste izpit opravili z odliko:

*ohranjate spomin, držite besedo.*

Študentke in študentje! Ganjen sem, hvaležen,

nič več »profesor«: vsi smo s krhko kredo

zapisani v zrak, kjer čas dežuje, svetlo bežen.

Nič več »študentke in študentje«! Zdaj je vse v redu.

*Zdaj smo sošolci in sošolke: držimo besedo.*

**TRG REPUBLIKE**

*voščilo in opomin Republiki*

*za Dan državnosti 25. junija 2020*

Sodržavljanke in sodržavljani!

Zaprli so nam prostor, poln prostosti,

kjer smo bili vsi tolikokrat zbrani,

prostor globoke zgodovinske starosti

in venomer odkrite nove čudežnosti,

dostop do Parlamenta in vse bližnjice

do Valvasorjevega parka, nič in vse –

*sodrga je zaprla Trg Republike!*

Trg je srce, trg je mesto v malem.

Odkar so ga zasedle palicajske straže,

je naša prestolnica mesto v žalem.

Trg ni več streha underground garaže,

le še paradna pista palicajev in politbaže.

Tu ni več ne kotalkarjev ne publike

za Cankarja, tod nihče več ne hodi križem kražem.

*Sodrga je odtrgala Trg Republike!*

Trg je zaplata zvezdnega vesolja,

ugnezdena med nebotičnike – nebodotičnike – in čas,

trg je ubrana, urbana varianta polja,

jasnina starih, okamnelih jas

in resonančna škatla za naš glas,

naš krik, da so nam ukradli trg, naš Da in naš Ne,

sprevrgli pas lučí v past zasužnjene Slovenije!

*Sodrga je ukradla Trg Republike!*

*Človek ni riba, ne diha na škrge!*

*Človeško srce potrebuje trge!*

*Drgetajoči sodrgi, palicajem*

*in polit-polit-polit-ritim, krivim za vse kraje,*

*sporočamo: vrnite nam naš Trg, naš Trg,*

*naš Trg Republike!*